אדידס ארנה

ארנה פורט דה לה שאפל (בצרפתית: Arena Porte de la Chapelle), הידוע מטעמי חסות מסחרית כאדידס ארנה (בצרפתית: Adidas Arena), הוא אולם ספורט רב-תכליתי ומודולרי, הממוקם ברובע השמונה-עשר של פריז, בירת צרפת. האולם מארח את משחקיה של קבוצת הכדורסל פריז בסקטבול מליגת העל הצרפתית והיורוליג. הזירה מכילה 8,000 מושבים לאירועי ספורט ו-9,000 מושבים לקונצרטים ומופעים, וכוללת שני אולמות כושר לרווחת התושבים המקומיים. היסטוריה הזירה נבנתה במיוחד לאולימפיאדת פריז (2024), אחת משני האולמות היחידים שהוקמו באופן ספציפי לתחרות לצד ה-Aquatics Centre בסן-סן-דני. בניית האולם החלה במרץ 2020, והוא נחנך ב-11 בפברואר 2024, בניצחון 87–65 של פריז על סן-קנטן במסגרת ליגת העל הצרפתית בכדורסל. הזירה נועדה במקור לארח את אירועי ההיאבקות והכדורסל באולימפיאדת פריז (2024) ואת טורניר הטניס שולחן במשחקים הפאראלימפיים לאחר מכן, אך בסופו של דבר היא אירחה את תחרויות הבדמינטון וההתעמלות האמנותית האולימפיות ותחרויות הבדמינטון והרמת כוח הפאראלימפיות. האולם משמש כביתה של קבוצת הכדורסל פריז בסקטבול מליגת העל הצרפתית והיורוליג ושל קבוצת הכדוריד פריז סן-ז'רמן. באוקטובר 2024 התקיימו באולם שלבי רבע הגמר וחצי הגמר של אליפות העולם ב-League of Legends. ב־2025 אירחה את אליפות העולם בבדמינטון זכויות שיום שמו הזמני של האולם בעת בנייתו היה Paris Arena II, אך ביולי 2022 פורסם כי בעקבות חסות מסחרית תיקרא הזירה אדידס ארנה על שם יצרנית מוצרי הספורט אדידס שחתמה על חוזה זכויות שיום עם החברה המפעילה SAE POPB לחמש שנים עם אופציה לשבע נוספות תמורת 2.8 מיליון אירו בשנה. בתחילת יולי 2022 אישרה מועצת העיר את שינוי שם החסות. נציגי המפלגה הקומוניסטית של צרפת במועצת העיר פריז הציעו לקרוא את האולם על שמה של אליס מיליאט, ספורטאית ופעילת זכויות האישה צרפתית, שארגנה את המשחקים העולמיים לנשים 1922 בפריז. ההצעה לא התקבלה, אך הטיילת שמול האולם נקראה על שם מיליאט. במשחקים האולימפיים והפאראלימפיים ב-2024, בהם אסורים שמות מסחריים לאצטדיונים, נקרא האולם פורט דה לה שאפל ארנה על שם השכונה בפריז בה הוא נמצא. קישורים חיצוניים אדידס ארנה, ברשת החברתית פייסבוק אדידס ארנה, ברשת החברתית X (טוויטר) אדידס ארנה, ברשת החברתית אינסטגרם אדידס ארנה, ברשת החברתית LinkedIn אתר האינטרנט הרשמי של אדידס ארנה (בצרפתית) הערות שוליים